Helge Adam Møller (KF), 2009-05-19:
Jeg bemærkede under talerne først fra hr. Jeppe Kofod og senere fra hr. Steen Gade, at man ret hurtigt i talen sagde, at man var enig i store dele af det, som udviklingsministeren havde sagt i sin svartale.
Det synes jeg sådan set ikke er overraskende.
Det er jeg også, måske endda i endnu større dele end de to andre.
Men det hænger jo sammen med det, som også er forespørgslens formål, at man siger noget med, at vi skal arbejde for, at der ikke kommer mere protektionisme.
Det er vi jo alle her i dette Folketing enige om, tror jeg.
Vi skal arbejde for, at verdens lande lever op til deres tilsagn, specielt de rige lande.
Det er vi jo også enige om alle sammen.
Og vi arbejder alle for, at de fattige lande får bedre mulighed for at varetage egne interesser, også i det nye økonomiske og finansielle system.
Det havde jeg sådan set også skrevet noget om, og det har jeg nu droppet, og jeg har skrevet par stikord på baggrund af det, nogle af ordførerne har sagt.
Jeg vil godt tage udgangspunkt i hr. Jeppe Kofod, der sagde, og jeg tror, jeg citerer rigtigt: at det er en kæmpe udfordring, vi her i Folketinget står over for.
Det var i forbindelse med, at der er 1 milliard mennesker, der sulter, og det er jo omkring en syvendedel af jordens befolkning.
Så vil jeg måske lidt provokerende sige: Nej, det er sådan set ikke os her i Folketinget, der står over for den udfordring, forstået på den måde, at det er hele verden.
Så vi er en tolvhundreddel af verden.
Om vi så brugte hele vores nationalprodukt, ville vi ikke kunne leve op til det, vi er mange der gerne vil leve op til.
Når jeg siger hele verden, er det altså englændere, japanere, brasilianere, canadiere, kinesere og alle de øvrige.
Det har været diskuteret meget, hvad vi gør her i Danmark.
Vi er jo et af de der tre, fire, fem lande i alt, der lever op til 0,7-procent-målsætningen.
Vi ligger på 0,82 pct. Hvad betyder det for en almindelig dansk familie?
Ja, hver eneste dansker betaler altså i gennemsnit hvert år af det, han eller hun betaler i skat 2.800 kr. - fra spædbarn til olding.
Det betyder for en ganske almindelig dansk standardfamilie, hvor man er far, mor og to børn, at de betaler 11.000 kr. om året til de fattige lande.
Det er da ikke så dårligt.
Så kan man sige, igen som hr. Jeppe Kofod sagde: Hvad gør Folketinget?
Hvad gør Danmark?
Det var to af spørgsmålene.
Jeg vil godt prøve at vende det lidt om, for det er selvfølgelig relevant, hvad Danmark gør, eller hvad Folketinget gør, men det er jo kun en lille del af løsningen.
Jeg er så gammel, at jeg kan huske ligesom andre, der er til stede her i salen, hvad præsident Kennedy sagde, da han tiltrådte i januar 1961, i sin store tale.
En af de ting, han sagde til amerikanerne, var: Spørg ikke, hvad Amerika kan gøre for dig, men spørg, hvad du kan gøre for Amerika.
I stedet for at spørge, hvad Folketinget gør for de fattige lande, kunne man spørge: Hvad du personlig kan gøre for de fattige lande?
Lad mig bare nævne et par eksempler.
Der går jo ikke en måned her i Danmark, heldigvis, uden at der er forskellige nødhjælpsorganisationer eller humanitære organisationer, som har store landsindsamlinger.
Jeg ved, man prøver at få flere mennesker til at være med ude at samle ind, og man får 20, 30 eller 50 mio. kr., men hver eneste gang kunne bruge tre, fire, fem eller seks gange flere danskere til at samle ind til gavn for de fattige lande.
Der er altså masser af danskere, selv dem, der synes, at Folketinget ikke gør nok, som bare sidder derhjemme i sofaen.
Mange danskere, som synes, vi ikke gør det godt nok herinde i Folketinget, siger selv: Jeg har så et sponsorbarn, som koster 170 kr., 180 kr., 190 kr. om måneden.
Så hjælper man i hvert fald et fattigt menneske og en fattig familie.
Vi må også selv gøre lidt.
Jeg vil så godt opfordre til, at vi altså prøver på at brede ansvaret lidt mere ud og sige, at vi ikke kan løse alverdens problemer, men hvis der er flere danskere og for den sags skyld flere brasilianere og englændere, der personligt også gør noget ekstra, så begynder det at batte endnu mere.
Havet består som bekendt af dråber.